b"\n_START_ARTICLE_\nL. Shankar\n_START_PARAGRAPH_\nLak\xc5\xa1minarajananas \xc5\xa0ankaras (g. 1950 m. baland\xc5\xbeio 26 d.) \xe2\x80\x93 \xc5\xbeinomas ind\xc5\xb3 smuikininkas, vokalistas ir kompozitorius._NEWLINE_L. \xc5\xa0ankaras gim\xc4\x97 1950 metais Indijoje, Madraso mieste, o u\xc5\xbeaugo Ceilone (dabartin\xc4\x97 \xc5\xa0ri Lanka), kur jo t\xc4\x97vas dirbo muzikos d\xc4\x97stytoju. Augdamas jis susipa\xc5\xbeino su Karn\xc4\x81\xe1\xb9\xadaka sa\xe1\xb9\x83g\xc4\xabta\xe1\xb9\x83, viena i\xc5\xa1 dviej\xc5\xb3 pagrindini\xc5\xb3 Ind\xc5\xb3 klasikin\xc4\x97s muzikos r\xc5\xab\xc5\xa1i\xc5\xb3, taip pat kit\xc5\xb3 stili\xc5\xb3 muzika. L. \xc5\xa0ankaras t\xc4\x97vas buvo gerbiamas smuikininkas, motina grojo vyna (tradicinis skambinamasis ind\xc5\xb3 chordofonas), broliai ir seserys taip pat aktyviai muzikavo. L. \xc5\xa0ankaras kaip did\xc5\xbeiausi\xc4\x85 \xc4\xaftak\xc4\x85 jo muzikinei karjerai padariusius asmenis mini savo \xc5\xa1eim\xc4\x85 bei klasikin\xc4\x97s Ind\xc5\xb3 muzikos kompozitori\xc5\xb3 Tjagarad\xc5\xbea._NEWLINE_Dainuoti L. \xc5\xa0ankaras prad\xc4\x97jo b\xc5\xabdamas dvej\xc5\xb3, groti smuiku b\xc5\xabdamas penkeri\xc5\xb3, o groti b\xc5\xabgnais \xe2\x80\x93 septyneri\xc5\xb3 met\xc5\xb3 am\xc5\xbeiaus, taip pat b\xc5\xabdamas septyneri\xc5\xb3 sugrojo pirm\xc4\x85j\xc4\xaf vie\xc5\xa1\xc4\x85 koncert\xc4\x85. Dar b\xc5\xabdamas jaunas L. \xc5\xa0ankaras akompanavo \xc5\xbeymiems Karn\xc4\x81\xe1\xb9\xadaka sa\xe1\xb9\x83g\xc4\xabta\xe1\xb9\x83 atlik\xc4\x97jams (Semmangudi Srinivasa Iyer, Chembai Vaithyanatha Baghavatar, Palghat Mani Iyer ir Alathur Srinivasa Iyer)._NEWLINE_Baig\xc4\x99s fizikos bakalauro studijas Indijoje, 1969 metais \xc5\xa0ankaras persik\xc4\x97l\xc4\x97 \xc4\xaf JAV ir ten, Veslejano universitete \xc4\xafgijo etnomuzikologijos daktaro laipsn\xc4\xaf. JAV jis susipa\xc5\xbeino su tokiais d\xc5\xbeiazo muzikantais kaip Ornette Coleman, Jimmy Garrison ir John McLaughlin, o su pastaruoju 1975 metais \xc4\xafk\xc5\xabr\xc4\x97 Shakti \xe2\x80\x93 \xc4\xaftaking\xc4\x85 novatori\xc5\xa1ko stiliaus grup\xc4\x99, kuri s\xc4\x97kmingai jung\xc4\x97 dvi, atrodyt\xc5\xb3 sunkiai suderinamas, muzikines tradicijas \xe2\x80\x93 ryt\xc5\xb3 ir vakar\xc5\xb3._NEWLINE_L. \xc5\xa0ankaras pirm\xc4\x85j\xc4\xaf solin\xc4\xaf album\xc4\x85 \xe2\x80\x9eTouch Me There\xe2\x80\x9c, prodiusuojam\xc4\x85 Frenko Zapos, i\xc5\xa1leido 1979 metais, o 1982-aisiais kartu su kompozitore Caroline \xc4\xafk\xc5\xabr\xc4\x97 savo grup\xc4\x99 \xe2\x80\x93 The Epidemics, su kuria i\xc5\xa1leido tris albumus._NEWLINE_XX a. devint\xc4\x85 de\xc5\xa1imtmet\xc4\xaf \xc5\xa0ankaras periodi\xc5\xa1kai dalyvaudavo \xc4\xafra\xc5\xa1uose kaip grup\xc4\x97s lyderis, grodavo tiek d\xc5\xbeiazo, tiek Ind\xc5\xb3 klasikin\xc4\x99 muzik\xc4\x85. 1980 metais i\xc5\xa1leistas albumas \xe2\x80\x9eWho's To Know\xe2\x80\x9c pasi\xc5\xbeymi unikaliu garsu, i\xc5\xa1gaunamu pa\xc4\x8dio \xc5\xa0ankaro sugalvotu de\xc5\xa1imties styg\xc5\xb3 dvigubu smuiku. \xc5\xa0is instrumentas, kur\xc4\xaf pagamino \xc5\xbeymus gitar\xc5\xb3 meistras Ken Parker, apima vis\xc4\x85 orkestro diapozon\xc4\x85, \xc4\xafskaitant kontraboso, violon\xc4\x8del\xc4\x97s, alto ir smuiko. Neseniai \xc5\xa0ankaras suk\xc5\xabr\xc4\x97 antr\xc4\x85 \xc5\xa1io instrumento versij\xc4\x85, kuri yra daug lengvesn\xc4\x97 u\xc5\xbe savo pirmtak\xc4\x85._NEWLINE_1990 metais \xc5\xa0ankaras prodiusavo re\xc5\xbeisieriaus H. O. Nazareth vienos valandos trukm\xc4\x97s film\xc4\x85. \xc5\xa0i juosta buvo nuominuota geriausio dokumentinio filmo kategorijoje Kan\xc5\xb3 kino festivalyje. Taip pat jis \xc4\xafgrojo Peterio Gabrielo sukurt\xc4\x85 filmo \xe2\x80\x9eThe Last Temptation of Christ\xe2\x80\x9c (1988 m.) garso takel\xc4\xaf, kuris v\xc4\x97liau buvo i\xc5\xa1leistas kaip atskiras albumas, o pats \xc5\xa0ankaras u\xc5\xbe j\xc4\xaf 1994 metais gavo Grammy apdovanojim\xc4\x85. Beje, po dvej\xc5\xb3 met\xc5\xb3 Grammy buvo nominuotas jau solinis \xc5\xa0ankaro albumas \xe2\x80\x93 \xe2\x80\x9eRaga Aberi\xe2\x80\x9c (1995 m.)._NEWLINE_\xc5\xa0ankaras grojo keliuose Peterio Gabrielo albumuose, pavyzd\xc5\xbeiui, \xe2\x80\x9eSo and Us\xe2\x80\x9c. Nuo 1996 m. \xc5\xa0ankaras ir jo dukter\xc4\x97\xc4\x8dia Gingger keliavo po \xc4\xafvairias \xc5\xa1alis koncertuodami kaip Shankar & Ginger susilaukdami kritik\xc5\xb3 pripa\xc5\xbeinimo ir populiarumo._NEWLINE_\xc5\xa0ankaras yra groj\xc4\x99s su geriausiais savo laikme\xc4\x8dio muzikantais, tokiais kaip Lou Reed, Echo & the Bunnymen, Talking Heads, Frank Zappa, Peter Gabriel, Elton John, Eric Clapton, Phil Collins, Charly Garc\xc3\xada, Jonathan Davis, Bruce Springsteen, Van Morrison, Stewart Copeland, Yoko Ono, A. R. Rahman, John Waite, Steve Vai, Ginger Baker, Toto, Nils Lofgren, Mark O'Connor ir Sting. \xc5\xa0ankaras yra giriamas u\xc5\xbe savo geb\xc4\x97jimus jungti ir mai\xc5\xa1yti ryt\xc5\xb3 ir vakar\xc5\xb3 muzikos stilius, o jis pats yra sak\xc4\x99s \xe2\x80\x93 \xe2\x80\x9eGal\xc5\xb3 gale a\xc5\xa1 nor\xc4\x97\xc4\x8diau suburti Rytus ir Vakarus draug\xc4\x97n. Toks, manau, yra mano vaidmuo\xe2\x80\x9c."